93.4fm – Radio Namakwaland – Die beste in die weste. » Dag 3 Maandag 11 Augustus
Dag 3 Maandag 11 Augustus
DAG 3 PILANESBERG NA TSIPESE FOREVER RESORT
Dis Maandagoggend en daar word vroeg opgestaan. Ons eet vir die laaste keer ontbyt in die restaurant by Manyane en hulle pak vir ons kospakkies, drie snye toebroodjies met hoender en mayonaise …..en dis dit. Maar ons kon seker honger gely het ook. Die pad na Tshipise lewer een ruwe, rowwe stuk grondpad op. Gelukkig net 30 kilometer maar die straatkaravane sê les op. Daarna was dit Pietersburg en die hele suidelike halfrond se verkeer, of so voel dit. Uiteindelik is ons met 17 voertuie deur al die uitdagings en kan ons koers kry deur 4 tolhekke en 'n asemrowende mooi roete deur die berge. Uiteindelik moeg en uitgeput maar tevrede kom ons by Forever Resorts se pragtige oord, Tshipise aan.
Dis vanaand ons eerste ontmoeting met ons kospan betaande uit Sarel, Elize en Trudie de Klerk en hulle hang uit met n potjie en heerlike bykos….en ….poeding. Noem dit nagereg as jy wil maar dit was net so lekker soos poeding.
Daar is pryse uitgedeel vir toergangers wat die afgelope dae een of ander "prestasie" behaal het en vanaand was dit Leebia vir haar verdwaal in die kamp episode, vir Wally en Yvonne Bester met hulle nuwe karavaan, Wally, Manfred Gürtel nadat hy 'n waarskuwing van 'n verkeersman by 'n stopstraat gekry het, Willem Smit na sy HiLux episode en Jan Visagie vir sy twee, " lae spoed", spoedoortredings.
Laataand gaan swem daar nog 'n paar toerlede in Tshipise se warmwaterswembad en almal sluit die dag vergenoegd en met afwagting op die eerste dag in die Kruger Nationale Park.